દિલ્હી/અમદાવાદ– ગુજરાતના નાયબ મુખ્યપ્રધાન નિતીનભાઈ પટેલે આજે સોમવારે દિલ્હીમાં વાણિજ્ય વિકાસ અને પ્રમોશન કાઉન્સિલની મળેલ ત્રીજી બેઠકને સંબોધતા જણાવ્યું હતું કે ભારતની કુલ નિકાસમાં ગુજરાતનો સતત ૨૦ ટકા ફાળો રહ્યો છે અને રાષ્ટ્રીય નિકાસના યોગદાનના સંદર્ભમાં ગુજરાત અગ્રગણ્ય રાજ્ય રહ્યું છે. કેન્દ્રિય પ્રધાન સુરેશ પ્રભુના અધ્યક્ષ સ્થાને મળેલ બેઠકને સંબોધતા નિતીનભાઈ પટેલે ઉમેર્યું હતું કે, વર્ષ 2016-17માં ગુજરાતની નિકાસ રૂા.3.5 લાખ કરોડ અને નાણાંકીય વર્ષ 2017-18 (એપ્રિલથી નવેમ્બર)ના પ્રથમ આઠ મહિનામાં ગુજરાતમાંથી કુલ નિકાસ રૂા.2 લાખ કરોડ છે. પેટ્રોલિયમ પ્રોડક્ટ્સ, ઓર્ગેનિક અને ઓર્ગેનિક કેમિકલ્સ, ડાયમન્ડસ, ફાર્માસ્યૂટિકલ્સ, કેસ્ટર ઑઈલ, મગફળી અને કપાસની નિકાસમાં ગુજરાત ટોચના રાજ્યોમાં છે, તે મોટા ગૌરવની વાત છે. આ ઉપરાંત એન્જીનિયરિંગ અને કેપિટલ ગુડ્સ, પ્લાસ્ટિક, કોટન ફેબ્રીક્સ, ખાતર, કૃષિ પેદાશો, મરીન પ્રોડક્ટસ અને ડેરી ઉત્પાદનોમાં ગુજરાત રાજ્ય અગ્રગણ્ય નિકાસકાર છે.